প্রশ্ন (৩৫/৩৫) : নবী করীম (ছাঃ) হিলফুল ফুযূল গঠনের জন্য যে বৈঠক ডাকেন, তাতে তাঁর দাদা ও নানার গোত্র সহ ৫টি গোত্র যোগদান করেছিল বলে উল্লেখ করা হয়েছে। প্রশ্ন হল- ৪০০ মাইল দূর থেকে নানার গোত্র কিভাবে উক্ত বৈঠকে যোগদান করেছিল?   -আতাউর রহমান  সন্ন্যাসবাড়ী, বান্দাইখাড়া, নওগাঁ।  উত্তর : বিষয়টি বুঝতে ভুল হয়েছে। রাসূলের সরাসরি নানার গোত্র ছিল মক্কার বনু যোহরা। যা ছিল কুরায়েশদের একটি সম্ভ্রান্ত গোত্র। আর তারাই উক্ত বৈঠকে হাযির ছিল। পক্ষান্তরে মদীনার বনু নাজ্জার ছিল রাসূলের দাদা আব্দুল মুত্ত্বালিবের নানার গোত্র। কেননা আব্দুল মুত্ত্বালিবের পিতা হাশেম বিন আবদে মানাফ উক্ত গোত্রে বিবাহ করেন। এজন্য মদীনাবাসীগণ মক্কার বনু হাশেমকে তাদের ভাগিনার গোষ্ঠী বলত। তারা হিলফুল ফুযূল গঠনের সময় উপস্থিত ছিলেন না। উল্লেখ্য যে, মদীনা মক্কা থেকে ৪০০ মাইল নয়, ৪৬০ কিঃমিঃ উত্তর-পশ্চিমে অবস্থিত। রাসূলুল্লাহ (ছাঃ) হিজরতের পর তাঁর দাদার মাতুল গোষ্ঠী বনু নাজ্জারের গোত্রে অবস্থান করেন এবং সেখানেই মসজিদে নববী স্থাপিত হয়।